
טריומף 1300

(היה לי, היה גם לזאב. זאב העיד שהמכונית לא היתה בעייתית באופן יוצא דופן. ככל הנראה הדגם שהיה ברשותו היה בנפח מנוע 1300. המכונית שלי היתה מדגם שנפח מנועו היה 1,500 סמ"ק. אני יכול להעיד כי; 

· נאלצתי להחליף את "משושי" הגומי של הציריות (שבקרבת הדיפרנציאל) כמה פעמים.

· לשפץ כמה פעמים את ה"פעמונים" של הציריות (המחוברים לגלגלים הקדמיים).
· דוושות המצמד והבלמים היו מותקנות על ציר אחד. משהתבלו בוקסות האקולון שאחזו אותן, כבר לא מצאתי בוקסות חלופיות (של פז'ו 403 התאימו אך כבר לא היו בנמצא). מכונאי אחד הציל את המצב ע"י כך שגילגל גליון נחושת או ברונזה סביב הציר, וזה החליף בהצלחה את הבוקסות. 
· ביצעתי שיפוץ כללי יסודי למנוע.
· והנה השיא: התנתק לפתע מוט ההגה מהקרדן, למזלי בעת חניה, ונותרתי ללא היגוי. זו היתה נקודת השבר בה החלטתי לתקן, ומיד אח"כ למכור את המכונית, שהיתה מפוארת, נוחה, מרווחת וישבה טוב על הכביש. 
· האמת היא שהמנוע היה כבד ביותר וכוחו הרב גרם לשחיקת מערכת הציריות וההיגוי.
· מנוע ה- 1500 המוגדל חייב הוספת מיפרק למוטות ההגה.
· זויות ההיגוי היו אפסיות וחניה צפופה היתה בעייתית ביותר.
· תצורת הגיר מתחת למנוע חייבה להפריד בין גלגל התנופה שנותר בירכתיים של המנוע, ולהוסיף גלגל שיניים מקדימה ולחבר אליו את המתנע. גלגל שיניים זה היה מחובר דרך גומיות כדי להיות גמיש בזעזועי ההתנעה ואחת לשנה היה צורך להחליף את הגומיות הללו בתקוה שגלגל השיניים עצמו לא נשחק.
· ידית בורר ההילוכים היתה גבוהה מאוד ולכן החלפת ההילוכים היתה מחד - ארוכה ומאידך - קלה מדי, הסינכרומאש לא הדביק את קצב ההחלפה ונגרמו חריקות מתיבת ההילוכים, עקב כך.
· כדי למנוע שחיקת הגיר הרגיש (במיוחד בדגם ה- 1500) ניסרתי את מוט בורר ההילוכים וקיצרתי אותו. תוספת הרגישות מנעה שחיקת יתר של תיבת ההילוכים.
·  דגם זה ודגם האוסטין אלגרו הם מדגם מייצג של מכוניות שהבריטים שיווקו הפוך, כלומר: במקום לנסות את המכוניות במפעל, לתקן את הליקויים ואז לשווק אותן  – הם שיווקו ישירות לציבור והציבור הוא שערך על בשרו את הניסויים במכוניות.
טריומף 1300. מנוע 1296 סמ"ק, שמונה שסתומים עיליים. הנעה קדמית. שנות ייצור 1965 -1970: יוצרו 113,008 מכוניות. המעצב:  ג'ובאני מיקלוטי. מרכב ארבע דלתות סדאן.
מדגם 1500 סמ"ק יוצרו 3,676 מכוניות.
ארבעה הילוכים ידניים עם סינכרומאש. הנעה קדמית.
בסיס גלגלים: 2,451 מ'. אורך 3886 מ' רוחב:  1,568 מ'. גובה 1,372 מ'.
דגם קודם: הראלד. דגם יורש: טולדו, טריומף 1500.
תצורה: סופר מיני / משפחתית 4 דלתות תוצרת קובנטרי, אנגליה, מפעל טריומף שבשליטת בריטיש ליילנד. נועד להחליף את דגם ההראלד הפופולרי, 
בשנות השבעים תוכנן מחדש כדי להפוך לדגם ה"דולומיט".
טריומף 1300 הוצג בתערוכת הרכב של לונדון באוקטובר 1965. הדגם מותג כסלון קומפקטי יוקרתי 4 דלתות עם גוף שעיצב Michelotti בסגנון הדומה לטריומף הגדול דגם 2000.
 דגם ה- 1300 היה דגם ההנעה הקדמית הראשון של ליילנד. 
בריטיש ליילנד הועידו אותו להתמודד עם הקונצרן היריב שלהם -  BMC, שייצר אז שלושה דגמי הנעה קדמית מבוקשים, שכללו את המיני ואת הדגמים שקצרו הצלחה מסחררת – סדרת ה- אוסטין 1100. ליילנד קיוו, שחלק מההצלחה של דגם ה- 1100s ידבק בטריומף החדש. בטריומף החליטו לבדל את טכנולוגיית ההנעה של הדגם החדש ע"י הצבת מנוע אורכי, כשתיבת ההילוכים מוצמדת למנוע מתחתיו (עם שימון נפרד למנוע ולתיבת ההילוכים). זאת בניגוד להצבת המנועים הרוחבית של BMC, כשתיבת ההילוכים "ממשיכה" את המנוע (תצורה המקובלת כיום ברוב המכוניות, שכן רוב המכוניות כיום הן בעלות הנעה קדמית. יוצאת דופן סובארו המציבה במכוניותיה את מנועי הבוקסר שלה לאורך. בסובארו זו תצורה שמתאימה הן למנוע בוקסר והן למדיניות של סובארו, לייצר את רוב מכוניותיה עם הנעת 4X4). המנוע האורכי בטריומף 1300 עם תיבת ההילוכים ה"דבוקה" מתחתיו, גרמו לתא המנוע להיות בעל פרופיל גבוה, מה שהגביל את אפשרויות העיצוב. 
המנוע היה זהה למנוע ה- 1296 סמ"ק ששרת בטריומף הראלד 13/60. המנוע היה בעל שמונה שסתומים עיליים וארבעה צילינדרים ופיתח 61 כ"ס עם קרבורטור סטרומברג CD150. המתלים הקדמיים הורכבו ממשולשים ("עצמות עצה כפולות") כפולים, מחוברים אל יחידת בולם זעזועים / קפיץ סלילני. המתלים  האחוריים הורכבו מזרועות נגררות למחצה, בולמי זעזועים וקפיצי סליל.
עיצוב
העיצוב היה בלתי שגרתי, נכון לאותם הימים. היה על המעצב להתחשב בגובה תא המנוע, ובנוסף לשמור על הדמיון ה"משפחתי" הברור לדגם  הטריומף 2000. החזית הייתה גרסה "פחוסה" של דגם ה- 2000 עם פנסים יחידים. הירכתיים, לעומת אלה של דגם ה- 2000 – קוצצו. לגג היו שוליים בולטים מעל השמשה  האחורית. המכונית הייתה זמינה רק כ- sedan ארבע דלתות. על אף האמור לעיל, המכונית היתה יפה ועיצובה היה מתקדם. בשינויים הכרחיים של בטיחות לשלדה (שלדה קורסת בתאונה לספיגת אנרגיית המכה) ובתוספות בטיחותיות נוספות, מכונית זו (למעט היבטים מכניים) עשויה היתה להיות מושכת למדי אפילו כיום, בדומה לדגמי סיטרואן מאותה תקופה.
פנים
הפנים היו מצויד כהלכה עם מכשור מלא: 
· לוח מחוונים מעץ.

· דיפוני דלתות חלקיים מעץ.
· מוט הגה מתכוונן קדימה, אחורה, למעלה ולמטה.
· מושבים נוחים עם ריפוד PVC מאוורר.
· פתחי אוורור עם שקעים מתחת לשפת הגג האחורית בפנים המכונית.
· המכונית היתה מרווחת.
· הציוד הסטנדרטי היה נדיב וכלל שטיחים עבים, מושבים קדמיים ללא יכולת להשכיב לחלוטין את המשענת, אך ניתנים לכוונון גמיש ולהתאמה לגובה הנהג והנוסע.
· היבט בטיחותי: ידיות הדלתות היו שקועות, מה שהפחית את הסיכון שתיתפסנה בבגדים.
· ידיות החלונות היו מקופלות באמצעות קפיץ. בכדי להעלות את החלונות או להורידם, היה צורך ליישר את זוויות הקיפול שלהן ובתום הפעולה לעזבן ואז הן היו חוזרות למצב מקופל.במושב האחורי היתה משענת במרכז, ניתנת לקיפול כשאין צורך להשתמש בה.
· לוח המכשירים כלל ספידומטר, מד דלק, מד טמפרטורה, מד זרם ומקבץ מקיף של אורות אזהרה מסודרים במערך המזכיר "תרשים עוגה". [image: image1.png]



ניהוג
מלבד החלפת הילוכים לא חלקה – היה קל לנהוג במכונית. ביצועיה במנוע ה- 1300 היו סבירים ביותר. ה- 1500 היתה מעט חזקה יותר.
החלפה 
הייצור של דגמי טריומף הנעה קדמית הופסק לחלוטין בשנת 1973.
התוצאה
בריטיש ליילנד רצו, אמנם, להתחרות בדגמי ההנעה הקדמית של אוסטין. אך מאידך ברור, כי הושם דגש על מזעור עלויות הייצור. 
· הדבר התבטא בשימוש במנועים "מהמדף" שנועדו להנעה אחורית.

· על כן טריומף נאלצו להעביר את המתנע לקדמת המנוע עם גלגל שיניים נפרד מגלגל התנופה. כתוצאה מכך התנעת המכונית היתה מאוד רועשת.
· הוזלת הייצור התבטאה גם בציריות שרק בצדן האחד מותקן "פעמון" ובצדן השני מותקן משושה גומי. 
· כדי להימנע מתצורת מנוע רוחבי הציבו את המנוע לאורך ובכדי להימנע מתא מנוע ארוך מיקמו את תיבת ההילוכים מתחת למנוע. 
אם בדגם עם מנוע ה- 1300 היו תופעות הלוואי נסבלות איכשהו, בדגם עם מנוע ה- 1500 התופעות הוחמרו.
במובנים רבים, טריומף 1300 היה מיזם שנכשל. בפרוייקט הזה הושקעו משאבים בנסיון למתג את הטריומף 1300 כחלופה מוצלחת לדגמי אוסטין-מוריס המתיישנים. למרות זאת,  טריומף לא נחלו הצלחה והם לא התקרבו אל נתוני המכירות של מכוניות ההנעה הקדמית, הן הקטנות והן מגוון הדגמים של האוסטין 1100.

· תצורת ההנעה הקדמית בטריומף לא השיגה את היתרונות המקווים בתחומי הניהוג ואחיזת הכביש.

· בלא לעורר רעש רב, טריומף חזרו לתצורת ההנעה האחורית בכל דגמיהם, בשנת  . 1973. טריומף החליטו לחזור למה שהיו טובים בו. הם עברו לייצור של דגמים קומפקטיים בעלי הנעה אחורית, כמו טריומף טולדו 1300 (שהושק כבר ב -1971) ואת דגמי הדולומיט בעלי  המנועים הגדולים יותר (יוצרו משנת 1972).
· מעתה, כמו בכל המכוניות שיוצרו בשיטות  הרגילות והמסורתיות, טיפולי ה"עשה זאת בעצמך" בדגמי הטריומף הפכו פשוטים: ניתן היה להחליף את מסנן השמן מבלי להגביה את המכונית.
· את דיסק המצמד ניתן היה להחליף מתוך המכונית.
· פשטות זו שבה והבליטה את איכות דגמי טריומף החדשים לעומת הקודמים, בעלי ההנעה הקדמית.
· דגמי 1300 הורכבו גם בישראל על ידי השותף המקומי – "אוטוקרס" בטירת הכרמל. יש לציין, כי מכוניות הטריומף הורכבו בישראל במסגרת מדיניות מגוחכת של ממשלת ישראל, בשל הרכבתה בישראל של מכונית אחרת בנפח 1300 סמ"ק, נוצר בתחילת 1968אילוץ להציג את דגם ה- 1300 של טריומף בגרסת מנוע בנפח 1493 סמ"ק. זאת -  כמה שנים לפני שמנוע זה, בנפח 1500, שירת במכוניות בבריטניה.
· דגם טריומף 1300 מוזר שהורכב בישראל היה רכב חקלאי דמוי ג'יפ שכונה בתחילה "פוני", ומאוחר יותר הוא קיבל את השם "דרגון". דגם זה יוצר באופן בלעדי ב- "Autocars" במסגרת חוזה המיזם המשותף, אבל מעט מאוד יחידות ממנו יוצרו בישראל. למעשה, הפלטפורמה היתה זהה לדגם הטריומף 1300 של שנת 1968, אך צויד בהנעת 4X4. הדגם דווקא זכה להצלחה מסוימת, אך משאחד מדגמי ה- 4X4 שיוצרו התהפך והתרסק  בשנת 1969, הופסק כליל ייצורו. 
· ייצור דגם הדולומיט הופסק בשנת 1980. דגם זה היה מוצלח ומבוקש והצליח לחפות במידה מסוימת על ההשקעה שירדה לטמיון בדגם הטריומף 1300.
ומה קורה כיום?
קיימות מכוניות טריומף 1300 בידיהם של אספנים החברים במועדוני כלי רכב קלאסיים בבריטניה, אך יש בעיה של חלקי חילוף קשים להשגה. מספר המכוניות ששרדו אינו גבוה במיוחד.
